Laat die Afrikaners gaan, pres. Zuma – Plaasmoorde
Laat die Afrikaners gaan, pres. Zuma
Ek skryf hierdie brief namens 'n groep Afrikaners, (nie alle Afrikaners nie), vir wie dit nie meer lekker is om in Suid Afrika te bly nie.
Ons weet nie regtig wat u bespreek het met die "elite"-Afrikaners by u onlangse dinee nie, maar ons wil graag 'n versoek aan u rig.
Kan ons asseblief 'n tuisland kry?
Ek is nou maar eers 28, dus weet ek nie veel van wat onder apartheid gebeur het nie (al moet ek nou betaal daarvoor). Wat ek wel raakgelees het, was dat die apartheidsregering die reg van swart mense erken het om oor hulle self te regeer en daarom is daar vir hulle tuislande gestig.
Kan julle darem net hierdie enkele guns beantwoord en vir ons ook 'n tuisland gee waar ons oor onsself kan beskik?
Ons vra nie eers die beste deel van Suid Afrika nie. As ons net 'n groot genoeg stuk in die Karoo, Noord-Kaap (Weskus) kan kry naby 'n groot rivier, met volle onafhanklikheid sal duisende Afrikaners hulle self daar gaan vestig.
Dit is 'n wen-wen-situasie.
As die Afrikaners weg is, kan julle al die grond nasionaliseer, sonder enige weerstand. Julle gaan geen opposisie hê nie, wat beteken dat julle julle salarisse en voordele kan aanpas net soos julle wil. Julle mense kan die grond vat en maak net wat hulle wil, sonder dat enige iemand kerm daaroor.
Ons Afrikaners kan dan oor begin en vir ons 'n land bou soos wat ons daarvan hou. Meneer Zuma, die erge verskille in kulture in hierdie land maak dat rassespanning ál meer toeneem. Indien u die Afrikaner laat gaan, sal u gesien word as 'n vredemaker in die oë van die wêreld, selfs groter as Mandela! U sal onthou word in die geskiedenis as 'n wyse man wat konflik vermy het deur aan al die kulture se behoeftes te voldoen.
Ons vra u nie om die beste van u land op te offer nie. U kan die swakste deel van Suid Afrika ruil vir vrede in Suid Afrika. Dit is tog die goedkoopste prys denkbaar.